Document ID: 32007D0745

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 28ης Σεπτεμβρίου 2007
για την υπογραφή και την προσωρινή εφαρμογή της συμφωνίας μεταξύ της Κοινότητας και της Ελβετικής Συνομοσπονδίας στον οπτικοακουστικό τομέα σχετικά με τον καθορισμό των όρων και των προϋποθέσεων για τη συμμετοχή της Ελβετικής Συνομοσπονδίας στο κοινοτικό πρόγραμμα MEDIA 2007, καθώς και της σχετικής τελικής πράξης
(2007/745/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 150 παράγραφος 4 και το άρθρο 157 παράγραφος 3, σε συνδυασμό με την πρώτη φράση του άρθρου 300 παράγραφος 2,
την πρόταση της Επιτροπής,
Εκτιμώντας τα ακόλουθα:
(1)
Η απόφαση αριθ. 1718/2006/ΕΚ του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006, περί εφαρμογής προγράμματος υποστήριξης του ευρωπαϊκού οπτικοακουστικού τομέα (MEDIA 2007) (1), και ιδίως το άρθρο 8, ορίζει ότι στο πρόγραμμα μπορούν να συμμετέχουν οι χώρες που είναι συμβαλλόμενα μέρη της σύμβασης του Συμβουλίου της Ευρώπης για τη διασυνοριακή τηλεόραση, πέραν των χωρών ΕΖΕΣ που είναι μέλη της συμφωνίας ΕΟΧ και των υποψήφιων για προσχώρηση στην ΕΕ χωρών, βάσει συμπληρωματικών πιστώσεων, σύμφωνα με τους όρους που θα συμφωνηθούν με τις χώρες.
(2)
Το Συμβούλιο εξουσιοδότησε την Επιτροπή να διαπραγματευτεί εξ ονόματος της Ευρωπαϊκής Κοινότητας συμφωνία που θα επιτρέψει στην Ελβετική Συνομοσπονδία να συμμετέχει στο πρόγραμμα MEDIA 2007, καθώς και την τελική πράξη της συμφωνίας αυτής.
(3)
Οι διαπραγματεύσεις ολοκληρώθηκαν στις 2 Ιουλίου 2007 με μονογραφή του σχεδίου συμφωνίας μεταξύ της Κοινότητας και της Ελβετικής Συνομοσπονδίας στον οπτικοακουστικό τομέα σχετικά με τον καθορισμό των όρων και των προϋποθέσεων για τη συμμετοχή της Ελβετικής Συνομοσπονδίας στο κοινοτικό πρόγραμμα MEDIA 2007 («συμφωνία»), καθώς και της σχετικής τελικής πράξης.
(4)
Στο άρθρο 13 της συμφωνίας προβλέπεται ότι τίθεται σε προσωρινή εφαρμογή από την 1η Σεπτεμβρίου 2007.
(5)
Θα πρέπει να υπογραφούν η συμφωνία και η τελική πράξη, με την επιφύλαξη της σύναψής τους αργότερα,
ΑΠΟΦΑΣΙΖΕΙ:
Άρθρο 1
Εγκρίνεται εξ ονόματος της Κοινότητας η υπογραφή της συμφωνίας μεταξύ της Κοινότητας και της Ελβετικής Συνομοσπονδίας στον οπτικοακουστικό τομέα σχετικά με τον καθορισμό των όρων και των προϋποθέσεων για τη συμμετοχή της Ελβετικής Συνομοσπονδίας στο κοινοτικό πρόγραμμα MEDIA 2007 («συμφωνία»), καθώς και η σχετική τελική πράξη, με την επιφύλαξη της σύναψής τους.
Τα κείμενα της συμφωνίας και της τελικής πράξης επισυνάπτονται στην παρούσα συμφωνία.
Άρθρο 2
Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία, καθώς και την τελική πράξη, εξ ονόματος της Κοινότητας, με την επιφύλαξη της σύναψής τους.
Άρθρο 3
Η συμφωνία εφαρμόζεται προσωρινά από την 1η Σεπτεμβρίου 2007.
Άρθρο 4
Η Επιτροπή εκπροσωπεί την Κοινότητα στη μεικτή επιτροπή που ιδρύεται με το άρθρο 8 της συμφωνίας.
Άρθρο 5
Η παρούσα συμφωνία συνδέεται με τις επτά συμφωνίες με την Ελβετία που υπεγράφησαν στις 21 Ιουνίου 1999 και συνήφθησαν με την απόφαση 2002/309/ΕΚ του Συμβουλίου και της Επιτροπής της 4ης Απριλίου 2002 (2).
Η παρούσα συμφωνία δεν παρατείνεται ούτε υπόκειται σε αναδιαπραγμάτευση σύμφωνα με το άρθρο 12 της ιδίας σε περίπτωση λύσης των συμφωνιών που αναφέρονται στην πρώτη παράγραφο του παρόντος άρθρου.
Άρθρο 6
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Βρυξέλλες, 28 Σεπτεμβρίου 2007.

Labels: 12
18
15
5